DEĊIŻJONI TAL-KUMMISSJONI
tal-15 ta' Frar 2007
li temenda d-Deċiżjoni 2002/300/KE rigward iż-żoni esklużi mil-lista ta' żoni approvati f'dak li għandu x'jaqsam mal-Bonamia ostreae
(notifikat bid-dokument numru C(2007) 419)
(Test b'rilevanza għaż-ŻEE)
(2007/104/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jistabbilixxi l-Komunità Ewropea,
Wara li kkunsidrat id-Direttiva tal-Kunsill 91/67/KEE tat-28 ta' Jannar 1991 li tikkonċerna l-kundizzjonijiet ta' saħħet l-annimali li tirregola t-tqegħid fis-suq ta' annimali u ta' prodotti (1) ta' akkwakultura, u b'mod partikolari l-Artikolu 5(3) tagħha,
Billi:
(1)
Id-Deċiżjoni tal-Kummissjoni 2002/300/KE tat-18 ta' April 2002 li tistabbilixxi l-lista taż-żoni li għandhom l-approvazzjoni rigward il-Bonamia ostreae u/jew il-Marteilia refringens (2), tistabbilixxi ż-żoni fil-Komunità meqjusa li ħielsa mill-mard tal-molluski Bonamia ostreae u/jew il-Marteilia refringens.
(2)
Ir-Renju Unit informa lill-Kummissjoni b'ittra li waslet f'Lulju 2006 li l-Bonamia ostreae nstabet f'Loch Sunart. Din iż-żona li qabel kienet qed titqies bħala ħielsa mill-Bonamia ostreae għalhekk ma tistax tibqa' titqies aktar bħala ħielsa minn din il-marda.
(3)
L-Irlanda informat lill-Kummissjoni b'ittra li waslet f'Novembru 2006 li l-Bonamia ostreae nstabet f'Lough Swilly. Din iż-żona li qabel kienet qed titqies bħala ħielsa mill-Bonamia ostreae għalhekk ma tistax tibqa' titqies aktar bħala ħielsa minn din il-marda.
(4)
Id-Deċiżjoni 2002/300/KE għandha għalhekk tiġi emendata skond dan.
(5)
Il-miżuri pprovduti f'din id-Deċiżjoni huma konformi ma' l-opinjoni tal-Kumitat Permanenti dwar il-Katina Alimentari u tas-Saħħa ta' l-Annimali,
ADOTTAT DIN ID-DEĊIŻJONI
Artikolu 1
L-Anness ta' din id-Deċiżjoni 2002/300/KE qed jiġi sostitwit bit-test fl-Anness ta' din id-Deċiżjoni.
Artikolu 2
Din id-Deċiżjoni hija indirizzata lill-Istati Membri.
Magħmul fi Brussell, 15 ta' Frar 2007.